b'\n_START_ARTICLE_\nMarjana Mo\xc5\xa1kri\xc4\x8d\n_START_SECTION_\n\xc5\xbdivljenje\n_START_PARAGRAPH_\nMarjana Mo\xc5\xa1kri\xc4\x8d se je rodila 18. novembra 1958 v Ljubljani. Njen o\xc4\x8de je Marjan Mo\xc5\xa1kri\xc4\x8d, ki je prav tako pisatelj, njen ded Jo\xc5\xbee Mo\xc5\xa1kri\xc4\x8d pa je bil dramatik, pesnik in narodni heroj._NEWLINE_Po kon\xc4\x8dani gimnaziji leta , se je vpisala na Filozofsko fakulteto v Ljubljani, kjer je \xc5\xa1tudirala primerjalno knji\xc5\xbeevnost in slovenski jezik s knji\xc5\xbeevnostjo. Leta 1981 je diplomirala iz slovenskega jezika in se \xc5\xa1e istega leta, kot vi\xc5\xa1ja knji\xc5\xbeni\xc4\x8darka zaposlila v Knji\xc5\xbenici Jo\xc5\xbeeta Mazovca. Ko so se leta 2008 zdru\xc5\xbeile vse ljubljanske splo\xc5\xa1ne knji\xc5\xbenice v Mestno knji\xc5\xbenico Ljubljana, je bila preme\xc5\xa1\xc4\x8dena v enoto Polje. _NEWLINE_Za\xc4\x8detek njenega pisanja in objavljanja del, se za\xc4\x8dne okoli leta 1998 z izidom knjige \xc4\x8cadavec._NEWLINE_Od leta 2003 je \xc4\x8dlanica Dru\xc5\xa1tva slovenskih pisateljev.\n_START_SECTION_\nDelo\n_START_PARAGRAPH_\nMarjana Mo\xc5\xa1kri\xc4\x8d je mladinska pisateljica, ki ne pi\xc5\xa1e le za otroke in mladino, temve\xc4\x8d tudi za odrasle. Napisala je dve pripovedi z naslovoma Potovanje v neko\xc4\x8d (2001) in Stvar (2002). Gre za mladinski deli. Izdala je tudi pravljico O sivem mestu in \xc4\x8drni ro\xc5\xbei (2008). Leta 2004 je izdala avtorsko slikanico Pravljica o belem in \xc4\x8drnem. Pi\xc5\xa1e tudi romane, in sicer je napisala dva mladinska romana z naslovoma \xc4\x8cadavec (1998) in Ledene magnolije (2002) ter roman za odrasle z naslovom Samo jesen (2005).\n_START_SECTION_\nNagrade\n_START_PARAGRAPH_\nPisateljica je za mladinski roman Ledene magnolije, leta 2003 prejela nagrado Ve\xc4\x8dernica za najbolj\xc5\xa1e mladinsko literarno delo za leto 2002. Leta 2009 je za otro\xc5\xa1ki roman Stvar prejela nagrado Desetnica, ki jo podeljuje Dru\xc5\xa1tvo slovenskih pisateljev za najbolj\xc5\xa1o otro\xc5\xa1ko in mladinsko delo, 2016 pa \xc5\xa1e za Sanje o belem \xc5\xa1trpedu.'